РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/301-14

10. октобар 2014. године

Б е о г р а д

**З А П И С Н И К**

**17. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 10. ОКТОБРА 2014. ГОДИНЕ**

Седница је почела у 9,00 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Мирјанa Андрић, Александар Мартиновић, Живан Ђуришић, Владимир Ђукановић, Мехо Омеровић, Олгица Батић, Неђо Јовановић и Велинка Тошић.

Седници је присуствовао Светислав Вукмирица, заменик члана Драгана Пауновића.

Седници нису присуствовали чланови Одбора: Балша Божовић, Јован Марковић Тања Томашевић Дамњановић, Ласло Варга и Милетић Михајловић, нити њихови заменици.

Мехо Омеровић је седници присуствовао и као представник предлагача закона.

На предлог председника утврђен је следећи

Д н е в н и р е д :

1. Разматрање Предлога закона о допунама Кривичног законика, који је поднела група од 199 народних посланика (број 713-3093/14, од 30. септембра 2014. године), у појединостима;
2. Р а з н о.

Пре преласка на рад по утврђеном дневном реду усвојен je, без примедаба, записник са 16. седнице Одбора.

**Прва тачка дневног реда: Разматрање Предлога закона о допунама** **Кривичног законика, у појединостима**

Народни посланикМехо Омеровић се, као овлашћени представник предлагача закона, изјаснио да не прихвата амандманe које су на члан 1. поднели народни посланик Маријан Ристичевић, народни посланик Балша Божовић, заједно, народни посланици Зоран Живковић и Владимир Павићевић и заједно, народни посланици др Сулејман Угљанин, Сабина Даздаревић и Енис Имамовић и изнео разлоге за неприхватање ових амандмана.

Неђо Јовановић је, ради побољшања и прецизирања дефиниције бића кривичног дела предложене у члану 1. Предлога закона, у новом члану 386а, и отклањања сваке недоумице у примени закона, предложио да Одбор, на основу члана 157. став 6. Пословника Народне скупштине, поднесе амандман којим би се отклонили наведени недостаци предложеног решења. У расправи поводом предлога Неђе Јовановића учествовали су Неђо Јовановић, Владимир Ђукановић, Живан Ђуришић, Александар Мартиновић и Петар Петровић. Чланови Одбора нису прихватили овај предлог.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу одлучио је да поднесе следећи

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о допунама Кривичног законика.

Одбор је одлучио да предложи Народној скупштини да **одбије** следеће амандмане:

- амандман на члан 1. који је поднео народни посланик Маријан Ристичевић;

- амандман на члан 1. који је поднео народни посланик Балша Божовић;

- амандман на члан 1. који су заједно поднели народни посланици Зоран Живковић и Владимир Павићевић;

- амандман на члан 1. који су заједно поднели народни посланици др Сулејман Угљанин, Сабина Даздаревић и Енис Имамовић.

Представник предлагача закона на седници Одбора није прихватио наведене амандмане поднете на Предлог овог закона.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда: Р а з н о.**

У оквиру ове тачке није било предлога, нити питања.

Седница је завршена у 9,45 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић Петар Петровић